
PASIŪLYMAS DĖL EUROPOS PARLAMENTO SPRENDIMO
dėl siūlymo skirti Lucianą Romașcanu Audito Rūmų nariu
(C10‑0010/2025 – 2025/0801(NLE))
(Konsultavimasis)
Europos Parlamentas,
–	atsižvelgdamas į Sutarties dėl Europos Sąjungos veikimo 286 straipsnio 2 dalį, pagal kurią Taryba kreipėsi į Parlamentą dėl konsultacijos (C10‑0010/2025),
–	atsižvelgdamas į Darbo tvarkos taisyklių 133 straipsnį,
–	atsižvelgdamas į Biudžeto kontrolės komiteto pranešimą (A10‑0000/2025),
A.	kadangi 2025 m. vasario 12 d. laišku Taryba konsultavosi su Parlamentu dėl Luciano Romașcanu skyrimo Audito Rūmų nariu;
B.	kadangi Parlamento Biudžeto kontrolės komitetas įvertino Luciano Romașcanu kvalifikaciją, visų pirma, atsižvelgdamas į Sutarties dėl Europos Sąjungos veikimo 286 straipsnio 1 dalyje nustatytus reikalavimus; kadangi atlikdamas šį vertinimą komitetas gavo Luciano Romașcanu gyvenimo aprašymą ir atsakymus į jam raštu pateiktus klausimus;
C.	kadangi 2025 m. kovo 18 d. šis komitetas surengė Luciano Romașcanu klausymą, per kurį jis pasakė įžanginę kalbą ir atsakė į komiteto narių klausimus;
1.	teikia teigiamą / neigiamą nuomonę dėl Tarybos pasiūlymo paskirti Lucianą Romașcanu Audito Rūmų nariu;
2.	paveda Pirmininkei perduoti šį sprendimą Tarybai ir susipažinti – Audito Rūmams, kitoms Europos Sąjungos institucijoms ir valstybių narių audito institucijoms.

APIE MANE
Vedęs, turi du vaikus
Politikas, turintis daug darbo parlamente ir vyriausybėje patirties bei svarbios anksčiau įgytos darbo privačiajame sektoriuje patirties.
Didelė darbo su viešaisiais ir Europos fondais patirtis einant viešąsias pareigas: ministro, senato nario arba aukštesnio administracinio teritorinio vieneto vadovo.
IŠSILAVINIMAS IR MOKYMAI
[ 2000 m. – 2002 m. ] Verslo administravimo magistro laipsnis 
Vašingtono universitetas, Siatlas / Verslo mokykla ASEBUSS (Bukareštas) 
Miestas: Bukareštas | Valstybė: Rumunija |
[ 1986 m. – 1991 m. ] Bakalauro laipsnis 
Ekonomikos studijų akademija 
Miestas: Bukareštas | Valstybė: Rumunija | 
DARBO PATIRTIS
[ nuo 2024 10 28 ] Pirmininkas 
Buzeu apskrities taryba 
Miestas: Buzeu | Valstybė: Rumunija 
•	išrinktas vienmandatėje apygardoje
•	Buzeu apskrities (404 tūkst. gyventojų ir 87 administraciniai teritoriniai vienetai) administracinis koordinavimas
•	metinis biudžetas – daugiau kaip 100 mln. EUR 
[ 2016 12 21 – 2024 10 27 ] Senato narys 
Rumunijos Senatas 
Miestas: Bukareštas | Valstybė: Rumunija 
Įvairios pareigybės Rumunijos parlamente:
•	Kultūros ir žiniasklaidos komiteto pirmininkas
•	Rumunijos parlamento delegacijos Europos saugumo ir bendradarbiavimo organizacijos (ESBO) parlamentinėje asamblėjoje pirmininkas
•	Socialdemokratų partijos senatorių vadovas
[ 2021 m. lapkričio mėn. – 2023 m. birželio mėn. ] Kultūros ministras 
Rumunijos vyriausybė 
Miestas: Bukareštas | Valstybė: Rumunija 
• metinis biudžetas – daugiau kaip 300 mln. EUR 

[ 2017 m. birželio mėn. – 2018 m. sausio mėn. ] Kultūros ministras 
Rumunijos vyriausybė 
Miestas: Bukareštas | Valstybė: Rumunija 
• metinis biudžetas – daugiau kaip 270 mln. EUR
[ 2015 m. – 2016 m. ] Valdybos pirmininko patarėjas 
Rumunijos nacionalinė televizija 
Miestas: Bukareštas | Valstybė: Rumunija 
•	100 proc. valdoma valstybės
•	5 televizijos kanalai
•	67 mln. EUR metinė apyvarta
•	2 450 darbuotojų
[ 2012 m. – 2015 m. ] Valdantysis direktorius 
„Dogan Media International“ 
Miestas: Bukareštas | Valstybė: Rumunija 
•	turkų kapitalas
•	20 mln. EUR metinė apyvarta
•	daugiau nei 400 darbuotojų
•	32 proc. metinis pajamų augimas
[ 2009 m. – 2012 m. ] Generalinis direktorius 
„Cancan Media“ 
Miestas: Bukareštas | Valstybė: Rumunija 
•	8 mln. EUR metinė apyvarta
•	140 darbuotojų
•	12 proc. metinis pajamų augimas
[ 2006 m. – 2009 m. ] Valdantysis direktorius 
„Ringier Romania“ 
Miestas: Bukareštas | Valstybė: Rumunija 
•	šveicarų kapitalas
•	30 mln. EUR metinė apyvarta
•	240 darbuotojų
[ 2004 m. – 2006 m. ] Valdantysis direktorius 
„Best Print Services“ 
Miestas: Bukareštas | Valstybė: Rumunija 
•	10 mln. EUR metinė apyvarta
•	110 darbuotojų
•	derybos dėl finansavimo, investicijų programų priežiūra
•	ĮIP struktūra ir įgyvendinimas
•	18 proc. metinis pajamų augimas
[ 2002 m. – 2004 m. ] Generalinis direktorius 
„HL Display Romania“ 
Miestas: Bukareštas | Valstybė: Rumunija 
•	švedų kapitalas
•	startuolis
•	1 mln. EUR metinė apyvarta
•	5 darbuotojai
•	atsakingas už pelno ir nuostolio ataskaitą
•	biudžeto sudarymas, pajamų ir išlaidų kontrolė

[ 1999 m. – 2002 m. ] Pardavimų vadovas 
„Ringier Romania“ 
Miestas: Bukareštas | Valstybė: Rumunija 
•	šveicarų kapitalas
•	pardavimų grupės (14 asmenų) koordinavimas
•	pardavimo strategijos rengimas, su planavimu susijusi veikla, pardavimo tikslų nustatymas 
•	pardavimų pristatymai žiniasklaidos agentūroms, pagrindiniams klientams; derybos dėl sutarčių
[ 1997 m. – 1999 m. ] Pardavimų vadovas 
„MediaPro Holding“ 
Miestas: Bukareštas | Valstybė: Rumunija 
•	įvairių grupės bendrovių pardavimo struktūrų organizavimas ir derinimas
•	pardavimo strategijos rengimas, su planavimu susijusi veikla, pardavimo tikslų nustatymas 
•	pardavimų pristatymai žiniasklaidos agentūroms, pagrindiniams klientams; derėjimasis dėl atsakomybės už pardavimų biudžetą, visapusiškas 16 skirtingų bendrovių pardavimo struktūros pertvarkymas
[ 1993 m. – 1997 m. ] Valstybės atstovas 
„Amorim Irmaos“ 
Miestas: Bukareštas | Valstybė: Rumunija 
•	startuolis
•	4 mln. EUR metinė apyvarta
•	užduotys: stiprinti Rumunijos rinkos dalyvavimą, užsitikrinti ir išlaikyti lyderių poziciją (90 proc. rinkos dalį)
[ 1991 m. – 1993 m. ] Apskaitos vadybininkas 
„Vinexport Trading Co.“ 
Miestas: Bukareštas | Valstybė: Rumunija 
•	eksporto į Nyderlandų, Kanados ir Izraelio rinkas koordinavimas
•	dalyvavimas derybose, pristatymo priežiūra, eksporto dokumentų rengimas
VALDYMO IR VADOVAVIMO ĮGŪDŽIAI 
Grupės vadovas, geras derybininkas 
•	geras grupių veiklos koordinavimas
•	tikslus kompetencijų ir hierarchijos nustatymas bei jų atskyrimas, daugiaveika ir dėmesys detalėms
•	analitinis mąstymas, taip pat orientuotas į veiksmus ir rezultatus
•	labai geri bendravimo ir informacijos pateikimo gebėjimai
•	tvirti skirtingų rūšių ir pobūdžio derybiniai įgūdžiai
BENDRAVIMO IR TARPASMENINIAI ĮGŪDŽIAI 
Mokantis prisitaikyti, atkaklus ir puikius bendravimo įgūdžius turintis asmuo 
•	puikūs tarpasmeniniai ir bendravimo įgūdžiai, įgyti skirtingoje aplinkoje koordinuojant ir motyvuojant įvairaus dydžio grupes
•	ryžtingas, savarankiškas, veiklus, atkaklus, mokantis prisitaikyti, greitai įsisavinantis naują įvairių sričių informaciją
KALBŲ MOKĖJIMAS 
Gimtoji (-osios) kalba (-os): rumunų k. 
Kita (-os) kalba (-os) 
Anglų k. 
KLAUSYMAS C2 SKAITYMAS C2 RAŠYMAS C2 
INFORMACIJOS PATEIKIMAS ŽODŽIU C2 BENDRAVIMAS ŽODŽIU C2 
Prancūzų k.
KLAUSYMAS B2 SKAITYMAS B2 RAŠYMAS B1 
INFORMACIJOS PATEIKIMAS ŽODŽIU B1 BENDRAVIMAS ŽODŽIU B1 
Lygiai: A1 ir A2 – pradedantysis vartotojas; B1 ir B2 – pažengęs vartotojas; C1 ir C2 – įgudęs vartotojas
SKAITMENINIAI ĮGŪDŽIAI 
Mano skaitmeniniai įgūdžiai 
Puikus programinės įrangos „Microsoft Office“ („Word“, „Excel“, „Outlook“) išmanymas | Puikūs naudojimosi kompiuteriu ir internetu įgūdžiai | Įmonės išteklių planavimo (ĮIP) programinė įranga | Pokyčių valdymo įgyvendinimas: be kita ko, organizacinių pokyčių ir RKV (angl. CRM) įdiegimas 
VAIRUOTOJO PAŽYMĖJIMAS 
Motociklai:	 A
Automobiliai: 	B
POMĖGIAI IR INTERESAI 
Daug skaitau, labai domiuosi sportu ir muzika 

Klausimynas kandidatams į Audito Rūmų narius
Profesinė patirtis
1.	Nurodykite savo profesinę patirtį viešųjų finansų – biudžeto planavimo, vykdymo ar valdymo arba biudžeto kontrolės ar audito – srityje. 
	A:
	Dirbdamas vadovu privačiajame sektoriuje
i.	siūliau, derėjausi, tvirtinau ir vykdžiau dešimčių milijonų eurų dydžio biudžeto kontrolę įvairiose mano vadovaujamose bendrovėse.

	Eidamas Rumunijos parlamento senatoriaus pareigas
i.	aptariau, iš dalies pakeičiau ir patvirtinau aštuonis Rumunijos metinius biudžetus ir įvykdžiau visus, su šiuo sudėtingu procesu susijusius veiksmus;
ii.	gavau, analizavau ir dalyvavau keičiant, tvirtinant ar atmetant institucijų, kurios veikia tiesiogiai prižiūrimos Rumunijos Senato: be kita ko, Rumunijos nacionalinės televizijos, Rumunijos nacionalinio radijo, Rumunijos kultūros instituto, Audiovizualinės tarybos biudžetus;
iii.	dalyvavau priimant svarbiausius sprendimus didelių krizių, pvz., pandemijos ir energetikos krizės, metu, kai pagrindinis prioritetas buvo poveikis biudžetui ir sprendimų kontrolė.

	Eidamas kultūros ministro pareigas
i.	analizavau ankstesnių metų biudžetus ir padariau išvadas dėl ankstesnių biudžetų veiksmingumo, o prireikus pritaikiau taisomąsias priemones;
ii.	parengiau metinius biudžetus, derėjausi dėl jų su Finansų ministerija ir pristačiau juos Rumunijos parlamentui. Kultūros ministerijos metinis biudžetas – apie 300 mln. EUR;
iii.	prižiūrėjau metinių biudžetų vykdymą: tiek veiklos rezultatus, tiek teisėtumą;
iv.	glaudžiai bendradarbiavau su Rumunijos audito rūmais visais klausimais, susijusiais su mano vadovaujamos ministerijos veikla.

	Būdamas Buzeu apskrities pirmininku
i.	analizavau ankstesnių metų biudžetus tam, kad galėčiau padaryti išvadas dėl apskrities finansinių veiklos rezultatų, o paskui parengiau vėlesnio laikotarpio biudžeto pataisas;
ii.	parengiau 2025 m. biudžetą ir prižiūrėjau jo patvirtinimo procesą, kai jį tvirtino apskrities patarėjai. Metinis biudžetas – apie 110 mln. EUR.
2.	Nurodykite svarbiausius savo profesinės karjeros pasiekimus.
	A: Atsižvelgdamas į šio klausimyno taikymo sritį, įvardyčiau žemiau nurodytus su finansų ir biudžeto sritimis susijusius pasiekimus.
i.	Per pirmąją savo kadenciją einant ministro pareigas sugebėjau 47 proc. padidinti Kultūros ministerijos biudžetą ir pasiekiau daugiau kaip 98 proc. biudžeto įvykdymo lygį, o Rumunijos audito rūmai dėl to neišreiškė jokios neigiamos nuomonės.
ii.	Būdamas Socialdemokratų partijos senatorių vadovu buvau pagrindinis asmuo derantis dėl Rumunijos metinių biudžetų ir sėkmingai balsuojant dėl jų tinkamu laiku.
iii.	Eidamas Parlamento nario pareigas per COVID-19 krizę ir kartu su savo kolegomis priimdamas būtinus Parlamento sprendimus, užtikrinau visus išteklius, kurie buvo reikalingi valstybei kovojant su pandemija ir tolesniems veiksmams, susijusiems su tuo, kaip šie ištekliai buvo paskirstyti ir išleisti. 
3.	Nurodykite savo profesinę patirtį dirbant tarptautinėse daugiakultūrėse ir įvairiakalbėse organizacijose ar institucijose, įsikūrusiose ne Jūsų šalyje.
	A:
i.	Privačiajame sektoriuje ėjau aukščiausias vadovaujamas pareigas tarptautinėse įmonėse, kuriose dirbau daugiakultūrėje aplinkoje. 
ii.	Būdamas Rumunijos parlamento nariu ir komiteto pirmininku, nuolat dalyvavau parlamentinės diplomatijos veikloje su įvairių šalių ir kultūrų atstovais. Eidamas Rumunijos parlamento delegacijos Europos saugumo ir bendradarbiavimo organizacijoje (ESBO) pirmininko pareigas, dalyvavau susitikimuose, diskusijose ir derybose su daugiau kaip 50 valstybių narių atstovais. 
iii.	Einant ministro pareigas, man teko galimybė turėti išsamią tarptautinę darbotvarkę: susitikimus ir derybas su skirtingų šalių ir kultūrų kolegomis.
4.	Ar Jums buvo suteiktas įsipareigojimų įvykdymo patvirtinimas, kai ėjote vadovaujamas pareigas, jei tokia procedūra numatyta?
	A: Pareigoms, kurias anksčiau ėjau, įsipareigojimų įvykdymo patvirtinimo procedūra nebuvo taikoma.
5.	Nurodykite savo ankstesnes pareigas, į kurias buvote paskirtas pagal politinę procedūrą. 
	A: Pastaruosius aštuonerius savo karjeros metus po visuotinių ar vietos rinkimų dirbau valstybės tarnyboje ir buvau du kartus paskirtas kultūros ministru. Visas šias pareigas ėjau kaip Socialdemokratų partijos (PSD) narys.
6.	Nurodykite tris svarbiausius sprendimus per Jūsų karjerą, kuriuos priimant pats dalyvavote.
	A: Per kelis dešimtmečius trunkančią savo karjerą priėmiau keletą svarbių sprendimų, kurie paskatino pokyčius ir kuriais aš didžiuojuosi. Paminėsiu tris iš šių sprendimų, kurie iki šiol svarbūs trims pagrindiniams mano karjeros etapams: privačiajame sektoriuje, vyriausybėje ir parlamente.
i.	Vienas iš svarbių sprendimų, kuriuos priėmiau būdamas vadovu privačiajame sektoriuje, – esminis padalinio, už kurį buvau atsakingas įmonėje „Ringier Romania“, restruktūrizavimas. Jį įvykdžius laikraščiai ir žurnalai, už kuriuos buvau atsakingas, sudarė 50 proc. grupės apyvartos ir beveik 100 proc. grupės pelno.
ii.	Eidamas kultūros ministro pareigas, restruktūrizavau ir racionalizavau biudžetą tam, kad vidaus kultūros projektams būtų skirta 270 proc. daugiau lėšų nei ankstesniais metais.
iii.	Būdamas senato nariu ir grupės vadovu, rėmiau, derėjausi komitetuose ir balsavau už vyriausybės investicijų programas (įskaitant Ekonomikos gaivinimo ir atsparumo didinimo priemonės (EGADP) projektus), kurios 2024 m. sudarė beveik 7 proc. Rumunijos BVP.
Nepriklausomumas
7.	Sutartyje nustatyta, kad Audito Rūmų nariai, eidami savo pareigas, turi būti „visiškai nepriklausomi“. Kaip Jūs vykdytumėte šį įsipareigojimą eidamas savo būsimas pareigas? 
A: Jei būsiu patvirtintas Audito Rūmų nariu, įsipareigoju savo pareigas vykdyti visiškai nepriklausomai ir laikydamasis aukščiausių etikos normų, atsižvelgdamas į bendrus Europos Sąjungos ir Europos piliečių interesus ir visapusiškai laikydamasis Sutarčių nuostatų bei Audito Rūmų darbo tvarkos taisyklių. Visapusiškai laikysiuosi Audito Rūmų narių elgesio kodekso nuostatų ir jame įtvirtintų etikos principų: sąžiningumo, nepriklausomumo, objektyvumo, kompetencijos, profesionalaus elgesio, konfidencialumo, skaidrumo, orumo, įsipareigojimų vykdymo, lojalumo, diskretiškumo ir kolegialumo. 
Niekada nesieksiu gauti ir nevykdysiu nė vienos vyriausybės arba kitos institucijos, įstaigos, organo ar subjekto nurodymų. Taip pat susilaikysiu nuo bet kokių su mano būsimomis pareigomis nesuderinamų veiksmų, siekdamas parodyti pavyzdį savo elgesiu. Net ir baigęs eiti savo pareigas įsipareigoju užtikrinti informacijos konfidencialumą ir laikytis su pareigomis ir privilegijomis susijusių taisyklių.
Eidamas šias pareigas, užtikrinsiu, kad būtų griežtai saugomas Audito Rūmų nepriklausomumas ir kad mano pareigos būtų vykdomos sąžiningai, nešališkai ir tvirtai įsipareigojant laikytis aukščiausių viešosios tarnybos standartų.
8.	Ar Jūs arba Jūsų artimi giminaičiai (tėvai, broliai ir seserys, teisiniai partneriai ir vaikai) turi kokią nors įmonę, finansinio turto ar kitokių įsipareigojimų, kurie galėtų būti nesuderinami su Jūsų pareigomis ateityje? 
	A: Nei aš, nei mano šeimos nariai neturi jokių verslo ar finansinių interesų, dėl kurių galėtų kilti interesų konfliktas man einant Europos Audito Rūmų nario pareigas ir prisiimant Audito Rūmų nariui tenkančią atsakomybę.
9.	Ar esate pasirengęs deklaruoti visus savo finansinius interesus ir kitus įsipareigojimus Audito Rūmų pirmininkui bei juos paviešinti? 
	A: Taip, esu pasirengęs atskleisti visą prašomą informaciją ir pateikti interesų deklaraciją pagal Europos Audito Rūmų elgesio kodeksą ir etikos gaires, užtikrindamas visišką skaidrumą ir atskaitomybę.
10.	Ar esate šiuo metu susijęs su kokiu nors teismo procesu? Jei taip, prašome pateikti išsamesnę informaciją. 
	A: Ne, šiuo metu nesu susijęs su jokiu teismo procesu.
11.	Ar atliekate kokį nors aktyvų arba vykdomojo pobūdžio vaidmenį politiniame gyvenime? Jei taip, tai kokiu lygmeniu? Ar per pastaruosius 18 mėnesių ėjote kokias nors politines pareigas? Jei taip, prašome pateikti išsamesnę informaciją.
	A: Taip, šiuo metu esu socialdemokratų partijos Buzeu apskrities skyriaus vadovas ir partijos atstovas spaudai šalyje visais klausimais.
12.	Ar Jus paskyrus Audito Rūmų nariu būsite pasirengęs atsisakyti visų pareigų, į kurias esate išrinktas, ir atsakingų pareigų politinėje partijoje?
	A: Taip, nedelsdamas. Tapęs Audito Rūmų nariu baigsiu savo politinę karjerą.
13.	Kaip spręstumėte šiurkščių pažeidimų, sukčiavimo ir (arba) korupcijos atvejus, su kuriais susiję asmenys iš valstybės narės, iš kurios esate kilęs?
	A: Jei taip atsitiktų, tokius atvejus nagrinėčiau taip pat, kaip ir bet kurį kitą sukčiavimo atvejį bet kurioje kitoje valstybėje narėje, užtikrindamas kuo didesnį nepriklausomumą ir sąžiningumą, laikydamasis visiškai nešališko, objektyvaus, nešališko ir profesionalaus požiūrio.
	Siekiant, kad bet kuri institucija veiksmingai veiktų ir išlaikytų ES piliečių pasitikėjimą, labai svarbu garantuoti nešališkumą ir sąžiningumą, gerbti teisinės valstybės principą, griežtai laikytis nustatytos politikos, taisyklių ir procedūrų, taip pat užtikrinti teisingumą ir vienodą požiūrį.
Pareigų vykdymas
14.	Kokie turėtų būti pagrindiniai patikimo finansų valdymo kultūros bet kurioje viešojoje įstaigoje bruožai? Kaip Audito Rūmai galėtų padėti užtikrinti, kad jų būtų paisoma?
A: Pagal Finansiniame reglamente nustatytą sistemą patikimas finansų valdymas suprantamas kaip biudžeto vykdymas laikantis šių trijų principų: 
i)	ekonomiškumo,
ii)	efektyvumo,
iii)	rezultatyvumo.
Viešosios lėšos turi būti naudojamos visuomenės gerovei, laikantis pagrindinių skaidrumo ir atskaitomybės principų, kurie yra du itin svarbūs gero valdymo ramsčiai. 
Esu tvirtai įsitikinęs, kad skaidrumas, sąžiningumas, atskaitomybė ir orientavimasis į veiklos rezultatus turėtų būti laikomi pagrindiniais šių principų įgyvendinimo ir patikimo finansų valdymo kultūros puoselėjimo viešosiose tarnybose ypatumais, jie buvo pagrindiniai mano karjeros privačiajame ir viešajame sektoriuose elementai. 
Be to, atsižvelgiant į sudėtingas aplinkybes, su kuriomis susiduriame, turime dėti visas pastangas, kad atkurtume ir sustiprintume piliečių pasitikėjimą viešosiomis institucijomis ir sprendimų priėmimo procesais nacionaliniu ir Europos lygmenimis. Todėl įžvelgiu pridėtinę vertę taikant daugiasluoksnį požiūrį, kuriuo siekiama užtikrinti, kad tinkamą biudžeto planavimą lydėtų etiškas valdymas ir skaidrus ataskaitų teikimas, po jo būtų vykdomas išsamus kontrolės ir atskaitomybės procesas, o visais šiais etapais – aiškūs ir iniciatyvūs komunikacijos veiksmai. Taip pat manau, kad būtų naudinga į visus pirmiau aprašytus etapus įtraukti ankstyvą rizikos analizę ir mažinimą, kad būtų galima užtikrinti kuo geresnius rezultatus.
	Audito Rūmams tenka svarbus vaidmuo – padėti kurti profesinio finansų valdymo kultūrą ir užtikrinti jos tvarumą visose ES institucijose. Audito Rūmai teikia rekomendacijas ir stebi jų įgyvendinimą ir abi šios nepaprastai svarbios veiklos sritys yra susijusios su pirmiau nurodytu vaidmeniu. Siekiant sustiprinti patikimą finansų valdymą, labai svarbu nustatyti geriausią praktiką ir teikti audito rekomendacijas. Be to, didelis Audito Rūmų moralinis autoritetas gali padėti įkvėpti skaidresnę ir atskaitingesnę apskaitos praktiką visoje ES.
	Audito Rūmai taip pat atlieka svarbų vaidmenį supaprastinant, kai tinkama, teisės aktų sistemą ir administracines procedūras, prisideda prie veiksmingo finansų valdymo ir palengvina būtinas reformas. ES reikia paprastesnių procedūrų ir mažiau biurokratijos ir Europos Audito Rūmai gali atlikti labai svarbų vaidmenį įgyvendinant Europos supaprastinimo darbotvarkę.
15.	Pagal Sutartį Audito Rūmai padeda Parlamentui įgyvendinti biudžeto vykdymo kontrolės įgaliojimus. Kaip pagerintumėte Audito Rūmų ir Europos Parlamento (visų pirma, Biudžeto kontrolės komiteto) bendradarbiavimą, kad būtų sustiprinta bendrų išlaidų viešoji priežiūra ir padidinta šių išlaidų teikiama ekonominė nauda?
A: Kaip būsimas Audito Rūmų narys, patikinu Jus, kad esu pasiryžęs kurti atvirumu, skaidrumu, abipusiu pasitikėjimu ir veiksmingumu grindžiamus Europos Parlamento, visų pirma jo Biudžeto kontrolės komiteto (CONT), ir Audito Rūmų santykius. Kadangi dar tik prasidėjo dabartinis institucinis ir teisėkūros ciklas, manau, kad abi institucijos turi dirbti, kad būtų toliau stiprinami jų institucijų ryšiai ir puoselėjama CONT komiteto ir Audito Rūmų nuolatinio bendradarbiavimo kultūra. Jei mano kandidatūra būtų patvirtinta, norėčiau Jus patikinti, kad esu visiškai atviras dialogui ir pasiūlymams, kaip pagerinti ir sustiprinti Audito Rūmų indėlį paremiant sprendimų priėmimo procesą CONT komitete, kad Parlamentas galėtų veiksmingai vykdyti demokratinę priežiūrą, ypač kai jis naudojasi biudžeto vykdymo kontrolės įgaliojimais. Be to, atsižvelgdamas į dabartines sudėtingas regionines ir tarptautines aplinkybes, turiu itin pabrėžti, kaip svarbu išsaugoti ES biudžetą tiek ES, tiek nacionaliniu lygmenimis, ir žinau, kad tai yra pagrindinis šio Parlamento, visų pirma CONT komiteto, rūpestis. 

Bendradarbiaudami galime užtikrinti, kad visos ES lėšos būtų leidžiamos teisėtai, atsakingai ir atskaitingai, daugiausia dėmesio skiriant ES ir jos piliečių interesams.
	Be to, kadangi Europos Parlamento nariai tiesiogiai atstovauja ES piliečių interesams, labai svarbu atsižvelgti į jų požiūrį siekiant užtikrinti, kad Audito Rūmų darbas išliktų aktualus sprendžiant problemas, su kuriomis susiduria ES piliečiai, kartu išlaikant visišką Audito Rūmų darbo nepriklausomumą.

16.	Kokia, Jūsų nuomone, yra veiklos audito pridėtinė vertė ir kaip į šio audito išvadas turėtų būti atsižvelgiama vykdant valdymo procedūras?

A: Atitikties, finansų ir veiksmingumo auditai papildo vienas kitą. Atliekant atitikties auditą tikrinama, ar veikla ir programos atitinka taikomus teisinius ir reguliavimo reikalavimus, o atliekant veiklos auditą vertinama, ar ši veikla ir programos buvo įgyvendintos optimaliai.

Kalbant apie dabartinės 2021–2027 m. daugiametės finansinės programos įgyvendinimą, Audito Rūmai jau paskelbė rekomendaciją, kaip ES ekonomikos strategijos dalį, ateityje ES finansavimą, skiriamą prisitaikymui prie klimato kaitos, pritaikyti ateities poreikiams, taip siekiant daryti poveikį ES konkurencingumui tiek jos viduje, tiek už jos ribų. Tai padėjo suformuoti į rezultatus orientuotą požiūrį ir užtikrinti, kad finansiniai sprendimai būtų tinkamai transformuoti į efektyvius veiksmus ir priemones, kurie būtų naudingi ES piliečiams. 

Remiantis šiuo modeliu ir veiklos auditu, taip pat atsižvelgiant į poreikį siekti bendrų ES vystymosi tikslų, galėtų būti numatyti tolesni veiksmai, kuriais būtų remiama tinkama tolesnė veikla, susijusi su išlaidų, skirtų ES konkurencingumo tikslams siekti, efektyvumu.
	Vadovaujantis ta pačia logika, didesnis dėmesys veiklos rezultatams galėtų būti naudingas remiant naujus Komisijos tikslus, susijusius su supaprastinimu ir atskaitomybe, taip pat vykdant viešųjų pirkimų procedūras. Atliekant veiklos rezultatais grindžiamus vertinimus taip pat būtų galima atsižvelgti į administracines išlaidas valstybių narių ir verslo bendruomenės lygmeniu. Veiklos auditas suteikia į ateitį orientuotų įžvalgų, leidžiančių įvertinti, ar procesai yra veiksmingi siekiant nustatytų tikslų.
Atsižvelgiant į tai, kad ES finansinės priemonės gali tapti vis sudėtingesnės, ES lėšų atskaitomybė ir atsekamumas tampa dar svarbesni, be kita ko, kaip išankstinė veiklos rezultatais grindžiamo modelio sąlyga, į kurią Audito Rūmai turi atsižvelgti vykdydami veiklą ateityje ir palaikydami ryšius su kitomis ES institucijomis, t. y. Europos Komisija ir Europos Parlamentu.
	Vis dėlto visada turime stengtis pateikti aktualias ir praktiškas rekomendacijas, kurias aiškiai suprastų ir priimtų audituojamas subjektas, visų pirma atitinkamo lygmens vadovybė, turinti kompetenciją jas optimaliai įgyvendinti laiko, išlaidų ir išteklių požiūriu.

[bookmark: _Hlk191053189][bookmark: _Hlk191055576]17.	Kaip būtų galima pagerinti Audito Rūmų, nacionalinių audito institucijų ir Europos Parlamento (Biudžeto kontrolės komiteto) bendradarbiavimą atliekant ES biudžeto auditą?
	A: Šiame etape negaliu pateikti galutinio atsakymo, nes turiu įvertinti šį klausimą arba iš Biudžeto kontrolės komiteto, arba Audito Rūmų perspektyvos. Norint susidaryti informacija pagrįstą požiūrį, labai svarbu įgyti praktinės patirties Audito Rūmuose.
	Tačiau viena yra aišku – Audito Rūmų ir nacionalinių audito įstaigų bendradarbiavimas, kaip nurodyta Sutarties dėl Europos Sąjungos veikimo 287 straipsnio 3 dalyje, yra labai svarbus siekiant užtikrinti veiksmingą biudžeto kontrolę. Kalbant apie pasidalijamąjį valdymą, ypač svarbu pasinaudoti nacionalinių auditorių ekspertinėmis žiniomis. 	
	Palaikant atvirą dialogą su biudžeto ir teisėkūros institucijomis, nacionalinėmis aukščiausiomis audito institucijomis ir kitais suinteresuotaisiais subjektais, yra stiprinama institucijos svarba ir jos darbo poveikis.

Tiek Europos Parlamentas (per Biudžeto kontrolės komiteto veiklą), tiek nacionalinės audito institucijos, teikiančios ataskaitas nacionaliniams parlamentams, Audito Rūmų atžvilgiu yra pagrindiniai suinteresuotieji subjektai, turintys bendrą pagrindinį tikslą – apsaugoti ES biudžetą ir užtikrinti optimalų ES mokesčių mokėtojų pinigų panaudojimą. Atsižvelgiant į tai, Audito Rūmai turėtų ir toliau dalytis savo atitinkamomis ataskaitomis su nacionalinėms audito įstaigoms ir kitoms institucijoms, kad informuotų jas apie savo veiklą ir teiktų savo rekomendacijas susijusiose politikos srityse.

Todėl manau, kad gerai organizuotas ir skaidrus keitimasis informacija, gilus abiejų šalių supratimas apie viena kitos poreikius ir veiksmingą bendradarbiavimą užtikrinanti tvarka yra pagrindiniai kelią į sėkmę atveriantys elementai. Imantis bet kokių veiksmų turi būti laikomasi bendradarbiavimą apibrėžiančios teisinės sistemos, užtikrinant tiek pareigą veiklą vykdyti sąžiningai, tiek Audito Rūmų ir nacionalinių audito įstaigų nepriklausomumą.
Taip pat skatinčiau tiesioginį struktūrinį Audito Rūmų Ryšių palaikymo komiteto ir Europos Parlamento Biudžeto kontrolės komiteto dialogą, reguliariai keičiantis gerąja praktika ir įgyta patirtimi, taip pat nuomonėmis veiksmingo biudžeto įgyvendinimo ir kontrolės, valdymo, skaidrumo ir atskaitomybės klausimais. Be to, manau, kad bendrų rizikos analizių rengimas taip pat galėtų būti šio labiau struktūrinio dialogo dalis, tai skatintų bendrą supratimą apie iššūkius ir konkrečias rizikas visoje ES ir keitimąsi informacija apie būdus, kaip spręsti šias problemas. 
Europos Parlamentas savo ruožtu taip pat atlieka svarbų vaidmenį didindamas savo rinkėjų informuotumą apie Audito Rūmų veiklą ir ES biudžeto kontrolės sistemą. Be to, Europos Parlamento nariai turėtų padėti savo atitinkamos valstybės narės audito institucijoms geriau suprasti, su kokiais sunkumais jie susiduria vykdydami savo pareigas.
18.	Kaip patobulintumėte Audito Rūmų teikiamas ataskaitas, kad Europos Parlamentui būtų perduota visa reikiama informacija apie valstybių narių Europos Komisijai pateiktų duomenų tikslumą?
[bookmark: _Hlk191053177]A: Aukštos kokybės ataskaitos daugiausia grindžiamos teikiamų duomenų kokybe. Audito Rūmų vertinimai ir ataskaitos priklauso nuo pateiktų duomenų kokybės, visų pirma dėl to, kad jie padeda Europos Parlamentui konsoliduoti su biudžetu susijusius sprendimus. 
Šiuo atžvilgiu ir atsižvelgiant į tai, kad Europos statistikos duomenys yra viešoji gėrybė, taip pat remiantis dabartiniu Europos statistikos reglamentu, svarbu analizuoti, palaikant dialogą su Europos Komisija ir kitomis institucijomis, kaip galėtų būti patobulinta dabartinė sistema ir daugiausia dėmesio skiriama naujiems duomenų šaltiniams, naujoms technologijoms ir skaitmeniniu amžiumi paremtomis įžvalgomis, siekiant užtikrinti, kad pateikti duomenys atspindėtų naujus iššūkius ir ekonomines aktualijas, o tai padėtų pagrįsti ES sprendimus ir politikos tikslus.
Reikia turėti omenyje, kad pačių Audito Rūmų ištekliai yra riboti ir jie turi juos kuo geriau panaudoti, kad informuotų apie savo darbą.
Kiti klausimai
19.	Ar atsiimtumėte savo kandidatūrą, jei Parlamentas pateiktų neigiamą nuomonę dėl Jūsų paskyrimo Audito Rūmų nariu?
A: Kaip buvęs Rumunijos parlamento narys ir vieno iš komitetų pirmininkas, visapusiškai gerbiu Europos Parlamento sprendimus. Todėl, jei kiltų abejonių dėl mano sąžiningumo ar nepriklausomumo, pasitaręs su savo valstybe nare, aš, žinoma, apsvarstyčiau galimybę atšaukti savo kandidatūrą. Taip pat atidžiai apsvarstyčiau Biudžeto kontrolės komiteto nuomones ir diskusijas, susijusias su profesiniu tobulinimu, ir imčiausi atitinkamų veiksmų. 
Vis dėlto, kadangi mano kandidatūrą pasiūlė Rumunijos vyriausybė, o pagal SESV nustatytą procedūrą teigiama, kad Taryba priima galutinį sprendimą, manau, kad teisingiausia būtų tinkamai laikytis visos procedūros gerbiant visas susijusias institucijas.

